Vincent wa Lerins (kwa Kilatini, Vincentius; alifariki 445 hivi) alikuwa mmonaki nchini Galia (leo Ufaransa), maarufu kwa maandishi yake ya teolojia. Tangu kale anaheshimiwa na Wakatoliki na Waorthodoksi kama mtakatifu. Sikukuu yake inaadhimishwa tarehe 24 Mei. Vincent alizaliwa Toulouse. Baada ya kujitafutia maendeleo katika jamii, labda kama askari, aliamua kuingia monasteri ya Lérins kwenye kisiwa Saint-Honorat. Akitumia jina bandia la Peregrinus aliandika huko Commonitorium, (mwaka 434 hivi), yaani miaka 3 baada ya Mtaguso wa Efeso. Sawa na mtaguso mkuu huo, Vincent alitetea matumizi ya jina Mama wa Mungu kwa Bikira Maria, akipinga hoja za Nestori wa Konstantinopoli. Eukeri wa Lyon alimsifu kama mtakatifu mwenye elimu na ufasaha mkubwa. Gennadius wa Massilia aliandika Vincent alifariki chini ya makaisari Theodosius II na Valentinian III, kwa hiyo si baada ya mwaka 450. Masalia yake yanatunzwa huko Lérins. Lengo la Vincent katika kuandika Commonitorium lilikuwa kubainisha vigezo vya kutofautisha ukweli wa imani Katoliki na uzushi, ili aweze kujikumbusha (ndiyo maana ya kichwa jicho).